**Ποιος είναι ο Σωτήρης Λαπιέρης**

Ο Σωτήρης Λαπιέρης είναι 28 χρονών, απόφοιτος του τμήματος πολιτικής επιστήμης και δημόσιας διοίκησης του πανεπιστημίου Αθηνών και κάτοχος μεταπτυχιακού «Εθνικής και Ενωσιακής Διοίκησης» του τμήματος Δημόσιας Διοίκησης του Πάντειου πανεπιστημίου. Απόφοιτος της Εθνικής Σχολής Δημόσιας Διοίκησης και Αυτοδιοίκησης (ΕΣΔΔΑ) και εργάζεται στο Συνήγορο του Πολίτη. Κατά τις σπουδές του ανέπτυξε ερευνητικό έργο επί των νεοφιλελεύθερων κατευθύνσεων του ΟΟΣΑ για την Δημόσια Διοίκηση, για τις νέες μορφές δημοσιονομικής πειθαρχίας και λιτότητας και για την συσχέτιση του ελληνικού συστήματος έρευνας με τα ευρωπαϊκά κονδύλια.

**Η δράση του**

Στο Χαλάνδρι δραστηριοποιήθηκε ως μέλος της «Αντίστασης με τους Πολίτες του Χαλανδρίου» και υποψήφιος δημοτικός σύμβουλος στο ψηφοδέλτιο της στις εκλογές του 2010 και του 2014. Συμμετείχε στην Αντιφασιστική Πρωτοβουλία Νέων Χαλανδρίου «Σβήστε τους» και ενεργό μέλος στην Επιτροπή Αγώνα ενάντια στους Πλειστηριασμούς στο Χαλάνδρι. Πρόσφατα συμμετείχε στους αγώνες της «Πρωτοβουλίας Κατοίκων ενάντια στις Κεραίες στο Κάτω Χαλάνδρι». Πολιτικοποιήθηκε αρχικά στο μαθητικό κίνημα, ως μέλος της ΚΝΕ (2005-2008), όντας πρόεδρος 15μελούς στο 4ο Λύκειο Χαλανδρίου την περίοδο των αγώνων ενάντια στην αναθεώρηση του άρθρου 16. Συμμετείχε ενεργά στο φοιτητικό κίνημα, μέσα από τις γραμμές των ΕΑΑΚ, κατά την περίοδο της έκρηξης του Δεκέμβρη του 2008,στις κινητοποιήσεις ενάντια στον νόμο Διαμαντοπούλου και στον αγώνα ενάντια στην διαθεσιμότητα του προσωπικού των ΑΕΙ-ΤΕΙ το 2013 (νόμος Μητσοτάκη). Κατά την φοίτηση του στην Εθνική Σχολή Δημόσιας Διοίκησης και Αυτοδιοίκησης διατέλεσε μέλος του ΔΣ του Δημοσιοϋπαλληλικού Συλλόγου Σπουδαστών ΕΣΔΔΑ.